་ཡི་དམ་མཁའ་འགྲོ་ཆོས་སྐྱོང་དང་། །གཞི་བདག་རིགས་དྲུག་ལན་ཆགས་བགེགས་ཚོགས་རྣམས། །ཐུགས་བཞེད་སྒྲུབ་ཅིང་ཐུགས་དམ་བསྐང་བ་དང་། །སྡུག་བསྔལ་ཞི་ཞིང་ཤ་འཁོན་བྱང་གྱུར་ཅིག ། དམར་འགྱེད་འབུལ་བ་ནི། ཕཊ་ཅེས་བརྗོད་པས་རང་རིག་རྣལ་འབྱོར་མར་བསམས། ཡང་ཕཊ་ཅེས་བརྗོད་པས་པགས་པ་བཤུས། ཤ་ཁྲག་རུས་པ་རྣམས་ཡེ་ཤེས་ཀྱི་བདུད་རྩིར་བསམས། ཡང་ཕཊ་ཅེས་བརྗོད་པས་མགྲོན་གོང་འོག་རྣམས་སྐད་ཅིག་ལ་སྤྱན་དྲངས་པར་བསམས། པགས་པ་གཅལ་བཀྲམ་སྟོང་གསུམ་མཉམ་པའི་སྟེང་། །ཤ་ཁྲག་རུས་པའི་ཚོགས་རྣམས་སྤུངས་པ་ནི། །རི་དང་རྒྱ་མཚོ་ལྟ་བུར་གཏོས་ཆེ་ཞིང་། །ཡེ་ཤེས་བདུད་རྩིའི་རྒྱ་མཚོ་ཆེན་པོར་གྱུར། །ཨོཾ་ཧ་རི་ནི་ས་ཧཱུཾ་ཕཊ། རྩ་བ་བརྒྱུད་པའི་བླ་མ་ལ། །དབང་པོ་སྒོ་ལྔ་མཆོད་པར་འབུལ། །ཡི་དམ་རྒྱལ་བ་ཞི་ཁྲོ་ལ། །རྣམ་ཤེས་ཚོགས་བརྒྱད་མཆོད་པར་འབུལ། །ཕྱོགས་བཅུའི་རྒྱལ་བ་སྲས་བཅས་ལ། །སྐྱེ་མཆེད་བཅུ་གཉིས་མཆོད་པར་འབུལ། །ཡེ་ཤེས་མཁའ་འགྲོ་སྡེ་ལྔ་ལ། །ཕུང་པོོ་ལྔ་ཡི་མཆོད་པ་(པར)འབུལ། །གནས་གསུམ་དཔའ་བོ་མཁའ་འགྲོ་ལ། །ལུས་ངག་ཡིད་གསུམ་མཆོད་པར་འབུལ། །ཆོས་སྐྱོང་བསྲུང་མའི་ཚོགས་རྣམས་ལ། །ཤ་ཁྲག་རུས་གསུམ་མཆོད་པར་འབུལ། །ལུས་མཆོད་པར་འབུལ་ལོ་གནས་འདི་སྤོར། །སེམས་ཉིད་སྤྲོས་བྲལ་ཆོས་སྐུར་གྱུར། །འཁོར་བའི་རྒྱུན་ཐག་ཆོད་པ་དང་། །སྡུག་བསྔལ་རྒྱ་མཚོ་སྐེམ་གྱུར་ཅིག །རྫོགས་པའི་སངས་རྒྱས་མྱུར་ཐོབ་ཤོག །ཨོཾ་ཧ་རི་ནི་ས་ཧཱུཾ་ཕཊ། བདག་ལུས་ཤ་ཁྲག་ཕུང་པོ་རྣམས། །ཟ་འདོད་འདྲེ་སྲིན་བགེགས་ཀྱི་ཚོགས། །མ་ཚང་མེད་པར་འདིར་འདུས་ལ། །མཐོ་དམན་མེད་པ་ཐོབ་གྱུར་ཅིག །སྟེང་གདོན་གཟའ་རྒྱལ་རྒྱུ་སྐར་དང་། །འོག་གདོན་ཀླུ་གཉན་ས་བདག་དང་། །བར་གདོན་བཙན་དང་དམུ་བདུད་ལ། །ལུས་པོ་ཤ་ཁྲག་སྦྱིན་པར་གཏོང་། །ནད་བདག་ཡམས་བདག་དལ་བདག་དང་། །མ་མོ་གྲུལ་བུམ་ལུས་སྲུལ་པོ། །དྲི་ཕོ་དྲི་མོ་ཐེ་རང་ལ། །ལུས་པོ་ཤ་ཁྲག་སྦྱིན་པར་གཏོང་། །གནས་བདག་ཡུལ་ལྷ་གཞི་བདག་དང་། །གནས་གདོན་ལུས་གདོན་སེམས་གདོན་དང་། །རིགས་དྲུག་ལན་ཆགས་བགེགས་ཚོགས་ལ། །ལུས་པོ་ཤ་ཁྲག་སྦྱིན་པར་གཏོང་། །གང་ལ་གང་འདོད་སྦྱིན་པར་གཏོང་། །ཞེེན་མེད་ཆགས་མེད་སྦྱིན་པར་གཏོང་། །ཚེ་རབས་ལན་ཆགས་འཁོར་གྱུར་ཅིག།།ལས་ངན་སྡིག་སྒྲིབ་ཞི་གྱུར་ཅིག །རྫོགས་པའི་སངས་རྒྱས་མྱུར་ཐོབ་ཤོག །ཨོཾ་ཧ་རི་ནི་ས་ཧཱུཾ་ཕཊ། ལུས་འདི་སྦྱིན་པར་བཏང་བ་ཡིས། །ཕ་མ་སེམས་ཅན་ཐམས་ཅད་ཀྱི། །ཚོགས་གཉིས་རྫོགས་ལ་སྒྲིབ་གཉིས་སྦྱངས། །ལམ་ལྔ་ས་བཅུ་རབ་བགྲོད་ནས། །རྫོགས་པའི་སངས་རྒྱས་མྱུར་ཐོབ་ཤོག །སྟོང་གསུམ་ནམ་མཁས་ཁྱབ་པའི་འཇིག་རྟེན་རྣམས། །དོན་སྙིང་དབང་པོ་ལྔ་ཡིས་རབ་བརྒྱན་པའི། །ཟག་མེད་ལུས་ཀྱི་སྦྱིན་པ་འདི་བཏང་བས། །ལྷ་སྲིན་སྡེ་བརྒྱད་རིགས་དྲུག་སེམས་ཅན་དང་། །སྟོང་ཕྲག་བརྒྱད་ཅུ་བགེགས་ཀྱི་ཚོགས་རྣམས་ཀུན། །དབང་པོའི་རྒྱུད་ཚིམ་ཤེས་པའི་རྒྱུད་གྲོལ་ནས། །བུ་ལོན་འཁོར་ཞིང་འབྲེལ་ཐག་ཆོད་གྱུར་ཅིག །ཤ་ཁྲག་ལུས་ཀྱི་སྦྱིན་པ་འདི་བཏང་བས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །གང་གི་སྦྱིན་པ་གང་ལ་སྦྱིན། །སྦྱིན་པ་ཇི་ལྟར་མི་རྟོགས་པར། །སྦྱིན་པ་མཉམ་པ་འདི་དག་གིས། །སྦྱིན་བདག་ལ་ནི་ཡོངས་རྫོགས་ཤོག །སྦྱིན་པ་རྒྱ་ཆེན་གྱུར་པ་འདི་ཡི་མཐུས། །འགྲོ་བའི་ནང་ནས་རང་བྱུང་སངས་རྒྱས་ཤོག།།སྔོན་གྱི་རྒྱལ་བའི་ཚོགས་ཀྱིས་མ་བསྒྲལ་བའི། །སྐྱེ་བོའི་ཚོགས་རྣམས་སྦྱིན་པས་སྒྲོལ་གྱུར་ཅིག །
སྒྱེད་བུ་གསུམ་འབྲུ་གསུམ་དུ་གྱུར། ཐོད་པར་ཐིམ། ཐོད་པ་ཨར་གྱུར། རིགས་དྲུག་འཁོར་བཅས་ལ་ཐིམ། རིགས་དྲུག་འཁོར་བཅས་ཡུམ་འཁོར་བཅས་ལ་ཐིམ། ཡུམ་འཁོར་བཅས་ཐུབ་དབང་འཁོར་བཅས་ལ་ཐིམ། ཐུབ་དབང་འཁོར་བཅས་རང་ཉིད་ལ་ཐིམ། རང་ཉིད་ནམ་མཁའ་ལ་འཇའ་ཡལ་བ་ལྟར་གྱུར་པར་བསམས་ལ་མཉམ་པར་བཞག ། སྟོང་པའི་ངང་ལས་རང་ཉིད་རྗེ་བཙུན་རྣལ་འབྱོར་མ་སྐུ་མདོག་དམར་མོ་ཞལ་གཅིག་ཕྱག་གཉིས་ཀྱིས་གྲི་གུག་དང་ཐོད་པ་འཛིན་པའི་སྐུར་བཞེངས་པར་གྱུར། བསོད་ནམས་འདི་ཡིས་ཐམས་ཅད་གཟིགས་པ་ཉིད། །ཐོབ་ནས་ཉེས་པའི་དགྲ་རྣམས་ཕམ་མཛད་ཅིང་། །སྐྱེ་རྒ་ན་འཆིའི་རྦ་ཀློང་འཁྲུགས་པ་ཡི། །སྲིད་པའི་མཚོ་ལས་འགྲོ་བ་སྒྲོལ་བར་ཤོག །ཟག་མེད་ཡོན་ཏན་ཀུན་གྱི་རང་བཞིན་སྐུ། །ཡིད་འོང་མཚན་དཔེས་རབ་མཛེས་ལོངས་སྤྱོད་རྫོགས། །སྣ་ཚོགས་གདུལ་བྱའི་རེ་སྐོང་སྤྲུལ་པའི་སྐུ། །མངོན་དུ་གྱུར་ནས་འབྲས་བུ་མཐར་ཕྱིན་ཤོག།།སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། །མ་སྐྱེས་མི་འགག་ནམ་མཁའི་ངོ་བོ་ཉིད། །སོ་སོ་རང་རིག་ཡེ་ཤེས་སྤྱོད་ཡུལ་བ། །དུས་གསུམ་རྒྱལ་བའི་ཡུམ་གྱི་བཀྲ་ཤིས་ཤོག།། ཅེས་འཇམ་དབྱངས་མགོན་པོའི་ལུགས་ཀྱི་གཅོད་ཀྱི་རྒྱུན་འཁྱེར་འདི་ནི། རབ་འབྱམས་པ་དཀོན་མཆོག་ཆོས་འཕེལ་དང་། དགེ་སློང་འཇམ་དཔལ་རྒྱ་མཚོ་གཉིས་ཀྱིས་ཁ་བཏགས། དངུལ་གྱི་མཎྜལ། རས་ཡུག་དྲུག་བཅས་བསྐུལ་བའི་ངོར། ༸བཙུན་པ་དཀོན་མཆོག་འཇིགས་མེད་དབང་པོས། ཕྱོགས་འདིར་ཉམས་ལེན་བྱེད་པ་རྣམས་ལ་ཕན་པར་མཐོང་ནས། བྱམས་པ་ལྷ་དབང་རིག་འཛིན་གྱིས་མཛད་པའི་འདོན་ཆ་ཅུང་ཟད་བསྡུས་ཏེ་བཀོད་པའོ།། །།
སྐྱབས་འགྲོ་སེམས་བསྐྱེད་ཚད་མེད་བཞི་བསྒོམས་པ་སྔོན་དུ་བཏང་ནས། བླ་མའི་རྣལ་འབྱོར་བསྒོམ་པ་ནི། རང་གི་སྤྱི་བོར་པཾ་ལས་པདྨ་དང་རཾ་ལས་ཉི་མའི་དཀྱིལ་འཁོར་གྱི་སྟེང་དུ་དྲིན་ཅན་རྩ་བའི་བླ་མ་དང་དབྱེར་མ་མཆིས་པའི་མ་ཅིག་ལབ་ཀྱི་སྒྲོན་མ་སྐུ་མདོག་དཀར་མོ་ཞལ་གཅིག་ཕྱག་གཉིས་པ། གཡས་སེང་ལྡེང་གི་ཌཱ་མ་རུ་འཁྲོལ་ཞིང་། གཡོན་དངུལ་དཀར་གྱི་དྲིལ་བུ་གསིལ་པ། མཆན་ཁུང་གཡོན་ན་ཁ་ཊྭཾ་ག་བསྣམས་པ། ལོ་བཅུ་དྲུག་ལོན་པའི་རྣམ་པ་ཅན། སྤྱན་གསུམ་བར་སྣང་ལ་ཧྲིག་ཧྲིག་གཟིགས་པ། དབུ་སྐྲ་སིལ་བུར་གྲོལ་བས་སྐུ་རྒྱབ་ནོན་པ། དར་དཀར་པོའི་ན་བཟའ་གསོལ་བ། ཞབས་གཡས་ཀྱི་རྟིང་པ་བྷ་ག་ལ་གཏད་ཅིང་གཡོན་བརྐྱངས་པའི་གར་སྟབས་ཀྱིས་བཞུགས་པ། སྟོང་གསུམ་དབང་དུ་སྡུད་ཅིང་སྲིད་གསུམ་ཟིལ་གྱིས་གནོན་པ། འཁོར་དུ་མཁའ་འགྲོ་མ་རིགས་ལྔ་འབུམ་འབུམ་གྱིས་བསྐོར་བ། དེ་ཐམས་ཅད་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུཾ་སྔོན་པོ། ཐུགས་ཀའི་ཧཱུཾ་ལས་འོད་ཟེར་འཕྲོས་པས་རང་བཞིན་གྱི་གནས་ནས་མ་ཅིག་ལབ་ཀྱི་སྒྲོན་མ་ལ་མཁའ་འགྲོ་སྡེ་ལྔས་བསྐོར་བ་སྤྱན་དྲངས། ཕཊ། ཆོས་དབྱིངས་དག་པའི་ཕོ་བྲང་ནས། །མ་ཅིག་ལབ་ཀྱི་སྒྲོན་མ་དང་། །མཁའ་འགྲོ་རིགས་ལྔ་འབུམ་དང་བཅས། །ཐོགས་པ་མེད་པར་གནས་འདིར་གཤེགས། །ཛཿཧཱུཾ་བཾ་ཧོཿ གཉིས་སུ་མེད་པར་གྱུར། སླར་ཡང་ཐུགས་ཀའི་ཧཱུཾ་ལས་འོད་ཟེར་འཕྲོས། ཞི་ཁྲོ་རབ་འབྱམས་ཐམས་ཅད་སྤྱན་དྲངས། སྤྱི་གཙུག་གི་མ་ཅིག་ལ་ཐིམ་པས་སྐྱབས་གནས་ཀུན་འདུས་ཀྱི་ངོ་བོར་གྱུར། སླར་ཡང་མ་ཅིག་གི་ཐུགས་ཀ་ནས་འོད་ཟེར་དཔག་ཏུ་མེད་པ་འཕྲོས། གནོད་བྱེད་ཀྱིས་གཙོ་བྱས་པའི་རིགས་དྲུག་གི་སེམས་ཅན་ཐམས་ཅད་བཀུག་སྟེ་རང་གི་མཐའ་སྐོར་དུ་སྨུག་ཤིག་གེ་འཁོད་པར་གྱུར། ཕཊ་ དཀར་འགྱེད་ནི། རང་སེམས་རྡོ་རྗེ་ཕག་མོར་གསལ་བ་གང་། །སྤྱི་གཙུག་ནས་ཐོན་ནམ་མཁའི་དབྱིངས་སུ་འདྲེས། །ཕཊ་རང་ལུས་བེམ་པོ་ཚོ་ཞིང་སྣུམ་བག་ཅན། །མི་མགོའི་སྒྱེད་བུ་གསུམ་གྱིས་བཏེགས་པ་ཡི། །སྟོང་གསུམ་ལྟར་ཡངས་ཐོད་པའི་ནང་ཉིད་དུ། །བཅུག་པའི་མོད་ལ་བདུད་རྩིའི་རྒྱ་མཚོར་གྱུར། །ཨོཾ་ཨཱཿཧཱུཾ། བླ་མ་ཡི་དམ་མཁའ་འགྲོའི་ཚོགས། །གནས་འདིར་སྤྱན་འདྲེན་མཆོད་པ་བཞེས། །ཟག་མེད་བདུད་རྩིས་གཉེས་གྱུར་ཅིག།།ཕཊ་ལན་ཆགས་ཚོགས་ཡུལ་སྦྱིན་ཡུལ་རྣམས། །ཐམས་ཅད་གནས་འདིར་མྱུར་ཚོགས་ལ། །བདུད་རྩིས་ཚིམ་ཞིང་སྒྲིབ་སྦྱོང་ཤོག།།ཕཊ་བདུད་རྩིའི་ལྷག་མ་ཕྱོགས་བཞིར་གཏོར། །མཆོད་པའི་ལྷ་མོ་སྤྲིན་ལྟར་གཏིབས། །ལུས་སྦྱིན་པར་བཏང་བའི་བསོད་ནམས་ཀྱིས། །ཚོགས་གཉིས་མྱུར་དུ་རྫོགས་པ་དང་། །སྒྲིབ་གཉིས་མྱུར་དུ་བྱང་བར་ཤོག།།དགེ་བ་འདི་ཡིས་འགྲོ་བ་ཀུན། །ཡུམ་ཆེན་ཤེར་ཕྱིན་དོན་རྟོགས་ནས། །བདུད་བཞི་དབྱིངས་སུ་རང་གྲོལ་ཏེ། །འགྲོ་ཀུན་སྐྱེ་མེད་དོན་རྟོགས་ཤོག།།བླ་མེད་བྱང་ཆུབ་མྱུར་ཐོབ་ཤོག།།ཕཊ་ དམར་འགྱེད་བྱ་བ་ནི། རང་སེམས་རྡོ་རྗེ་ཕག་མོར་གསལ་བ་གང་། །སྤྱི་གཙུག་ནས་ཐོན་མཁའ་དང་དབྱེར་མེད་འདྲེས། །ཕཊ་ཕུང་པོ་རྙིང་པ་གངས་རི་ལྟར་དཀར་ཞིང་། །ལྷུན་པོ་ལྟར་མཐོ་ཚོ་ཞིང་བཅུད་ལྡན་པ། །མཁའ་འགྲོ་རྣམས་ཀྱིས་དུམ་བུ་བརྒྱ་སྟོང་དུ། །ཡོངས་སུ་གཏུབས་པས་སྟོང་གསུམ་ཁྱབ་པར་གྱུར། །ཨོཾ་ཨཱཿཧཱུཾ། ཕཊ་རྩ་བརྒྱུད་བླ་མའི་ཚོགས་རྣམས་ལ། །དབང་པོ་ལྔ་ཡི་མཆོད་པ་འབུལ། །སེམས་ཉིད་སྤྲོས་བྲལ་ཆོས་སྐུར་གྱུར། །འཁོར་བའི་རྒྱུན་ཐག་བཅད་དུ་གསོལ། །ཕཊ་ཚིག་གཉིས་འགྲེའོ། ། ཡི་དམ་ཞི་ཁྲོའི་ལྷ་ཚོགས་ལ། །རྣམ་ཤེས་ཚོགས་བརྒྱད་མཆོད་པ་འབུལ། །སེམས་ཉིད་༝། །འཁོར་བའི་༝། །ཕྱོགས་བཅུའི་རྒྱལ་བ་སྲས་བཅས་ལ། །སྐྱེ་མཆེད་ཁམས་རྣམས་མཆོད་པ་འབུལ། །སེམས་ཉིད་༝། །འཁོར་བའི་༝། །ཤར་རྡོ་རྗེ་རིགས་ཀྱི་མཁའ་འགྲོ་ལ། །རྣམ་ཤེས་ཕུང་པོའི་མཆོད་པ་འབུལ། །སེམས་ཉིད་༝། །འཁོར་བའི་༝། །ལྷོ་རིན་ཆེན་རིགས་ཀྱི་མཁའ་འགྲོ་ལ། །ཚོར་བའི་ཕུང་པོའི་མཆོད་པ་འབུལ། །སེམས་ཉིད་༝། །འཁོར་བའི་༝། །ནུབ་པདྨ་རིགས་ཀྱི་མཁའ་འགྲོ་ལ། །འདུ་ཤེས་ཕུང་པོའི་མཆོད་པ་འབུལ། །སེམས་ཉིད་༝། །འཁོར་བའི་༝། །བྱང་ལས་ཀྱི་རིགས་ཀྱི་མཁའ་འགྲོ་ལ། །འདུ་བྱེད་ཕུང་པོའི་མཆོད་པ་འབུལ། །སེམས་ཉིད་༝། །འཁོར་བའི་༝། །དབུས་བུདྡྷ་རིགས་ཀྱི་མཁའ་འགྲོ་ལ། །གཟུགས་ཀྱི་ཕུང་པོའི་མཆོད་པ་འབུལ། །སེམས་ཉིད་༝།།འཁོར་བའི་༝། །ཕཊ་དེ་ནས་མས་མགྲོན་ལ་སྦྱིན་པ་ནི། གཞི་བདག་ལྷ་འདྲེའི་ཚོགས་བཅས་ལ། །ཕུང་པོ་ཤ་ཁྲག་སྦྱིན་པ་གཏོང་། །ཆགས་མེད་ཞེན་མེད་སྦྱིན་པ་གཏོང་། །གང་ལ་གང་འདོད་སྦྱིན་པ་གཏོང་། །ཚེ་རབས་ལན་ཆགས་འཁྱེར་གྱུར་ཅིག །དམ་ཚིག་ཉམས་ཆག་སོས་གྱུར་ཅིག །སྡུག་བསྔལ་རྒྱ་མཚོ་སྐེམ་གྱུར་ཅིག །ཕཊ་སྟེང་གདོན་གཟའ་དང་རྒྱུ་སྐར་ལ། །ཕུང་པོ་༝། །ཆགས་མེད་༝། །གང་ལ་༝། །ཚེ་རབས་༝། །དམ་ཚིག་༝། །སྡུག་བསྔལ་༝། །འོག་གདོན་ས་བདག་ཀླུ་གཉན་ལ། །༝༝༝༝༝༝ བར་གདོན་བཙན་དང་རྒྱལ་པོ་ལ། །༝༝༝༝༝༝ དྲི་ཕོ་དྲི་མོ་ཐེའུ་རང་ལ། །༝༝༝༝༝༝ ནད་བདག་བགེགས་བདག་ཡམས་བདག་ལ། །༝༝༝༝༝༝ སྲོག་གཅོད་ཟ་འདྲེ་དབུགས་ལེན་ལ། །༝༝༝༝༝༝ འབྱུང་པོ་ཡི་དྭགས་ཤ་ཟ་ལ། །༝༝༝༝༝༝ སྲུལ་པོ་གྲུལ་བུམ་དྲི་ཟ་ལ། །༝༝༝༝༝༝ སྡེ་བརྒྱད་ལྷ་འདྲེའི་ཚོགས་བཅས་ལ། །༝༝༝༝༝༝ སྣང་སྲིད་ལྷ་འདྲེའི་ཚོགས་བཅས་ལ། །༝༝༝༝༝༝ ཕཊ་འདིར་ཚོགས་སྣང་སྲིད་ལྷ་འདྲེའི་ཚོགས། །འདིར་ཚོགས་གཉན་ཁྲོད་གཞི་བདག་ཚོགས། །ཟོ་ཤིག་ཤ་དང་རུས་པ་ཟོ། །འཐུང་ཅིག་ཁྲག་དང་ཆུ་སེར་འཐུང་། །ཕཊ་ཡས་སྟོད་ཡས་གདོན་རྒྱལ་པོས་ཁྱེར། །མས་སྟོད་མས་གདོན་རྒྱལ་པོས་ཁྱེར། །ཕོ་གདོན་སྟོད་ལ་དགའ་བས་སྟོད་པོ་ཁྱེར། །མོ་གདོན་སྨད་ལ་དགའ་བས་སྨད་པོ་ཁྱེར། །ཕཊ་སྐེད་པ་ལྷ་སྲིན་སྡེ་བརྒྱད་ཁྱེར། །དོན་སྙིང་པེ་དཀར་རྒྱལ་པོས་ཁྱེར། །ནང་ཁྲོལ་ས་བདག་ཀླུ་གཉན་ཁྱེར། །ཞག་ཚིལ་བཙན་དང་དམུ་ཚོགས་ཁྱེར། ཕཊ་སོ་སེན་དྲི་ཕོ་དྲི་མོས་ཁྱེར། །རྩ་རྒྱུས་གཤིན་རྗེ་མ་མོས་ཁྱེར། །ཀླད་པ་གདོན་ཆེན་བཅོ་བརྒྱད་ཁྱེར། །ཀླད་པགས་གདོན་ཆེན་བཅོ་ལྔས་ཁྱེར། །ཕཊ་པགས་པ་སེ་རལ་དམ་སྲིས་ཁྱེར། །མདོར་ན་སྲིད་པའི་རྩེ་མོ་ནས། །ན་རག་དམྱལ་ཁམས་ཡན་ཆད་ཀྱི། །ལྷ་འདྲེ་ཆེ་དགུ་དྲག་ཤུལ་ཅན། །ཐམས་ཅད་གནས་འདིར་མྱུར་ཚོགས་ལ། །བདག་གི་ལུས་ཀྱི་ཆ་ཤས་འདི། །ཧབ་ཤ་རྒྱབ་ལ་ཅི་འདོད་ཁྱེར། །ཕཊ་ཤ་ཁྲག་སྦྱིན་པར་བཏང་བའི་བསོད་ནམས་ཀྱིས། །ཉོན་མོངས་ཤེས་བྱའི་སྒྲིབ་པ་དག་པ་དང་། །བསོད་ནམས་ཡེ་ཤེས་ཚོགས་གཉིས་རྫོགས་གྱུར་ཏེ། །རྫོགས་པའི་སངས་རྒྱས་མྱུར་དུ་ཐོབ་པར་ཤོག།། ཅེས་རྒྱལ་ཐང་བ་བསམ་གཏན་འོད་ཟེར་གྱི་གཅོད་གཞུང་དང་བསྟུན་པའི་རྒྱུན་འཁྱེར་འདི་ནི། ཐང་ལུང་གཅོད་པ་སྐལ་བཟང་ཉི་མས་བསྐུལ་ངོར། ༸རྗེ་འཇམ་དབྱངས་བཞད་པ་དཀོན་མཆོག་འཇིགས་མེད་དབང་པོའི་སྡེས་མཛད་པའོ།། །།